**Kasettilamerit** on vanhojen tietokoneohjelmien digitoimiseen erikoistunut vuonna 2011 perustettu yhteisö. Alun perin *engl.* turbo tape -nauhojen, Commodore 64:n ja demoskene-diskettien digitoimiseen keskittynyt ryhmä digitoi nykyään useita formaatteja. Yhdistys on digitoinut historiallisesti arvokkaita, katoamisvaarassa olevia pelejä ja ohjelmia. Digitointia on tehty yhteistyössä muun muassa Kansalliskirjaston ja Suomen pelimuseon kanssa.

Historia
--------

Jarkko "Grue" Lehti perusti Kasettilamerit-ryhmän vuonna 2011 alun perin *engl.* turbo tape -nauhojen digitoimista varten. "Kasettilamerit" oli alkujaan vuosittainen vanhojen formaattien digitointitapahtuma. Nimi viittaa 1980-luvulla C-kasettien ja levykkeiden käyttäjien välillä syntyneeseen juopaan, kun levykkeiden nimeen vannovat tietotekniikkaharrastajat parjasivat kasetteja käyttäviä "lamereiksi" (engl. *lame* = ajastaan jälkeen jäänyt, tylsä), ajastaan jäljessä oleviksi ja taitamattomiksi surkimuksiksi. Aluksi tapahtumissa digitoitiin vain kasetteja, myöhemmin myös muuta Commodore 64-mediaa. Jorma "TNT" Oksanen kehitti ryhmän alkujaan käyttämän *engl.* turbo tape -nauhojen digitointiohjelman. Myöhemmin Jani "Dr. Dick" Tikkanen kehitti uuden, graafisen Linux-pohjaisen ohjelmiston tehostamaan digitointia. Ryhmä järjestäytyi yhdistykseksi vuonna 2019.

Järjestö on osallistunut useana vuotena Assembly-festivaaleille ja lisäksi digitoinut aineistoa Oldskool-järjestön tiloissa Tampereella. Yhdistys on auttanut muun muassa Kansalliskirjastoa ja Suomen pelimuseota digitaalisessa säilytyksessä. Kansalliskirjastolla on kattava kokoelma varhaisia suomalaisia tietokoneohjelmia, koska julkaisijat ovat joutuneet tallettamaan vapaakappaleen kirjaston kokoelmiin. Kasettilamerit onkin pystynyt digitoimaan ohjelmistoja alkuperäisistä, hyväkuntoisista ja jopa avaamattomista pakkauksista. Suomen pelimuseon monet Commodore 64 -pelit taas ovat Kasettilamereiden museokäyttöön saattamia.

Yhdistyksen kotipaikka on Tampere. Kasettilamerit kuuluu kansainväliseen engl.  *Software Preservation Society*yn, jossa sen jäsenet myös toimivat.

Digitoidut ohjelmat
-------------------

Kasettilamereiden digitoima Tikkurilan *Painterboy*-peli
Kasettilamerit digitoi sekä magneettisia että optisia formaatteja. Yleisimmät järjestelmät ovat Commodore 64, Commodore VIC-20, Atari ST, IBM PC -yhteensopivat tietokoneet, CP/M, ZX Spectrum, Spectravideo, Apple II ja Amstrad CPC. Yhdistys digitoi myös Atarin 8- ja 16-bittisiä ohjelmia, Amigan ja PC:n 3,5 ja 5,25 tuuman levykkeitä. Erikoisimpia formaatteja ovat olleet CNC-työstökoneiden ohjelmistot, keskuspalvelinten ohjelmistot 8 tuuman levyiltä ja paperinauhat. Alkuaikojen *engl.* turbo tape -nauhoja ja demoskene-diskettejä digitoidaan myös edelleen. Yhdistys digitoi julkaistujen pelien ja ohjelmien lisäksi harrastajien itse tekemiä ohjelmia ja muuta dataa. Yhdistys on kiinnostunut myös tietokoneohjelmien lehdistöversioista, joita on lähetetty arvostelukappaleiksi alan lehtiin, sillä ne sisältävät harvinaisia versioita tunnetuista ohjelmista.

Kasettilamerit on digitoinut muun muassa *Tekniikan Maailman* vuoden 1984 ohjelmointikilpailun voittaneen Pasi Hytösen Oric-1-pelin *Little Knight Arthurin* Commodore 64 -käännöksen. Digitointi tehtiin pelin ainoasta tunnetusta kappaleesta, ja digitoitu peli julkaistiin 30 vuotta valmistumisensa jälkeen. Omana aikanaan julkaisematta jäänyttä peliä pidetään historiallisesti merkittävänä, koska sen avulla Hytönen sai Amersoftilta tehtäväkseen ohjelmoida klassikkopelin *Uuno Turhapuro muuttaa maalle*.

Kasettilamerit digitoi Suomen ensimmäisen mainospelin, Tikkurilan *Painterboyn* vuoden 2015 Assembly-tapahtumassa. Vaikka vuoden 1986 Commodore 64 -peli oli ollut aikoinaan suosittu ja levisi kopioina, alan harrastajilta sitä ei enää löytynyt. Tikkurila löysi kuitenkin alkuperäiskappaleen omista arkistoistaan ja salli sen kopioinnin.

Vuonna 2017 Kasettilamerit digitoi jo täysin kadonneeksi luullun Alkon 1980-luvun alkoholivalistuspeli *Promillen* yhden kopion löydyttyä metsästä Tampereen Kaupissa. Ei tiedetä, miten peli oli päätynyt hylätyksi metsään. Pelin ottaminen talteen oli erityisen hankalaa, koska pahoin vioittuneen levykkeen keskiö oli irronnut ja se piti palauttaa 0,2 millimetrin tarkkuudella alkuperäiseen asentoonsa. *Promillen* tapaus herätti paljon huomiota, ja myöhemmin pelistä löytyi myös ehjempi kopio. Kasettilamerit on digitoinut myös tupakkavalistuspelin *Tupakistan 2200*. Vanhat valistuspelit ovat yhdistyksen mukaan vaarassa kadota. Muun muassa Suomen Punaisen Ristin *Auta maailmaa* -peliä ryhmä ei ole vielä löytänyt.

Myös muuta dataa kuin ohjelmia digitoidaan. Kasettilamerit digitoi muun muassa vanhoilta lerpuilta löytynyttä 1980- ja 1990-lukujen vaihteen aurinkotutkimusdataa Aalto-yliopistolle ja merisäätietoa Ilmatieteen laitokselle.

Katso myös
----------

* Digitaalinen pitkäaikaissäilytys
* Tietojen palautus
* Tietokonetekniikan historia

Lähteet
-------

* Sivula, Aki; Lehti, Jarkko: Vanhojen bittien pelastajat.  *Skrolli*, 2013, nro 1, s. 16–19. ISSN 2323-900. Artikkelin verkkoversio (PDF). Viitattu 3.2.2021.

### Viitteet

1. 1 2 3 4 5 6 7  Sivula, Aki: Kasettilamerien nykytila *Skrolli*.  14.12.2017. Viitattu 2.2.2021.
2. 1 2  Digital archeology showcase: preserving magnetic and optical media  27.12.2019. EFGAMP. Viitattu 2.2.2021. (englanniksi)
3. ↑  Sivula & Lehti 2013, p.17.
4. ↑  Englanti-suomi-suursanakirja. WSOY 2003
5. ↑  lame Urbaanisanakirja.com
6. ↑  Sivula & Lehti 2013, p.19.
7. ↑  Tietoja ryhmästä Kasettilamerit. Viitattu 3.2.2021.
8. 1 2  200 years of Finnish gaming - Finnish National Library exhibition  17.10.2019. EFGAMP. Viitattu 2.2.2021. (englanniksi)
9. ↑  Kasettilamerit ry: Yhdistyksen perustiedot *Yhdistysrekisterin tietopalvelu*. Patentti- ja rekisterihallitus. Viitattu 3.2.2021.
10. 1 2  Kauppinen, Jukka O.: Kasettilamerit pelastavat Assemblyssä Commodore 64 –softaa *Muropaketti.com*.  14.7.2015. Viitattu 2.2.2021.
11. 1 2 3 4 5  Kasettilamerit – vanhan datan digitointia *YouTube*.  9.2.2021. Suomen pelimuseo. Viitattu 16.2.2021.
12. ↑  Kauppinen, Jukka O.: Little Knight Arthur - unohtunut suomipeli julkaistiin 30 vuoden kuluttua tekemisestään *Muropaketti.com*.  14.1.2016. Viitattu 2.2.2021.
13. ↑  Pärssinen, Manu; Reunanen, Markku; Heinonen, Mikko: Näin syntyi Painterboy, suomalainen peliharvinaisuus *V2.fi*.  2.8.2015. Viitattu 2.2.2021.
14. ↑  Rämö, Marjo: Kuka jätti Alkon tietokonepelin Kaupin metsään? – Katso kuvat harvinaisesta opetuspelistä! *Tamperelainen*.  9.11.2017. Viitattu 2.2.2021.
15. ↑  Pitkänen, Perttu: Tamperelainen: Hölkkääjä löysi metsästä Alkon 1980-luvulla tilaaman tietokonepelin, joka on "tiettävästi ainoa laatuaan" *Ilta-Sanomat*.  11.11.2017. Viitattu 4.2.2021.
16. ↑  Pärssinen, Manu: Kadonneeksi luultu, metsästä löytynyt Alkon valistuspeli herättää kiinnostusta *V2.fi*.  13.11.2017. Viitattu 3.2.2021.
17. ↑  Rämö, Marjo: Metsästä löytynyttä Alkon Promille-peliä voi pelata lauantaina – Promillen kaverina on Tupakistan-peli *Tamperelainen*.  12.1.2018. Viitattu 3.2.2021.
18. ↑  Pala suomalaista pelihistoriaa on hukassa *Pelit*.  12.2.2019. Viitattu 2.2.2021.

Aiheesta muualla
----------------

* Yhdistyksen kotisivut
* Lehti, Jarkko: Digiarkeologian alkeet: Näin sinustakin tulee kasettilameri.  *Skrolli*, 2019, nro 2, s. 56–59. ISSN 2323-900. Artikkelin verkkoversio (PDF). Viitattu 3.2.2021.
* Sivula, Aki: Digiarkeologiaa Kasettilamereiden seurassa 2.0.  *Skrolli*, 2017, nro 4, s. 46–51. ISSN 2323-900. Artikkelin verkkoversio (PDF). Viitattu 2.2.2021.
* Kasettilamerit – katoavien bittien pelastajat *Yle Areena*.  2.3.2018. KulttuuriCocktail. Viitattu 3.2.2021.
* Vanhojen C64-kasettien pelastaminen – Näin sinustakin tulee kasettilameri (digiarkeologia) *YouTube*.  13.6.2019. Skrolli. Viitattu 3.2.2021.